ไฟแนนซ์ทูเดย์
โดย...ช.ชดา
3 เม.ย. 2555

โดย...ช.ชดา
คนที่รู้จักคุ้นเคยกับขุนคลัง กิตติรัตน์ ณ ระนอง ต่างออกปากเป็นเสียงเดียวกันว่า ท่านเป็นคนดี น่ารัก แต่เดี๋ยวนี้เปลี่ยนไป มีอารมณ์ฉุนเฉียวและแข็งกร้าวขึ้น ไม่รู้เพราะการเมืองทำให้คนเปลี่ยนไปได้ขนาดนี้เชียวหรือ ไม่น่าเชื่อเลย
...ข่าวลือในกระทรวงการคลัง ยามนี้ท่วมตลาดไปหมด จนไม่รู้ข่าวไหนจริง ข่าวไหนเท็จ เรื่องเลื่อยขาเก้าอี้ปลัดคลัง อารีพงศ์ ภู่ชอุ่ม ก็แรงมาก จนถึงกับมีตัวเก็งกันออกมาเลยว่า น่าจะเป็นสายตรงจันทร์ส่องหล้า เบญจา หลุยเจริญ อธิบดีกรมสรรพสามิต หรือ สาธิต รังคสิริ อธิบดีกรมสรรพากร เสี่ยเอ๊าะผู้หาญกล้าไม่เก็บภาษีหุ้นอดีตนายกฯ ทักษิณ 
...นอกจากนี้ ยังลือไปถึงแบงก์รัฐ ในสังกัดกระทรวงการคลังอีก ทั้งธนาคารออมสิน เอสเอ็มอีแบงก์ ปล่อยข่าวกันนัว จนไม่รู้ว่าข้อมูลที่แท้จริงคืออะไรแน่ ช.ชดา ของดเว้นเขียนข่าวลือ เพราะไม่อยากตกเป็นเครื่องมือของใคร ไว้ฝุ่นหายตลบจะมานั่งจาระไนให้ฟังว่า เรื่องเป็นมายังไง 
...มีข่าวกระเส็นกระสายมาว่า ตำแหน่งกรรม การผู้จัดการใหญ่ ธนาคารกรุงไทย ที่จะต้องตั้งก่อนเดือน พ.ย. ซึ่งเป็นช่วงที่หมดวาระที่ 2 ของ อภิศักดิ์ ตันติวรวงศ์ เป็นที่ปรารถนาของใครหลายๆ คน 
ว่ากันว่า เลอศักดิ์ จุลเทศ และวรวิทย์ ลิมปชัยมนตรี ก็สนใจตำแหน่งนี้ แต่ ช.ชดา มั่นใจว่าตำแหน่งเอ็มดีแบงก์วายุภักษ์ น่าจะเป็นสายตรงดูไบ หาใช่จันทร์ส่องหล้า วังบัวบาน แต่อย่างใด แต่จะเป็นใคร โปรดติดตามตอนต่อไป 
...ข่าวลือก็ลือกันไป แต่ที่แน่ๆ วันที่ 5 เม.ย.นี้ วรวิทย์ เอ็มดีแบงก์อาคารสงเคราะห์ ว่าที่เจ้าบ่าว เตรียมยกขบวนหนุ่มสาวแบงก์และอาสาสมัครไปสงเคราะห์ผู้ประสบภัยน้ำท่วม จะเดินทางไปสร้างและส่งมอบบ้านของโครงการในปีนี้ ให้กับผู้ประสบภัยน้ำท่วมในโครงการ ซ่อมให้ สร้างให้ ธอส.ช่วยคนไทยสร้างบ้าน ที่ จ.พระนครศรีอยุธยา
...ธนาคารธนชาตร่วมออกร้านและจำหน่ายสลากบำรุงกาชาด ประจำปี 2555 เพื่อนำรายได้ขึ้นทูลเกล้าฯ ถวาย และสร้างสีสันให้กับงานกาชาด สนใจสินเชื่อ เงินฝาก มีทั้งของแจกของแถม เชิญได้ที่งานกาชาดสวนอัมพร